A Bizottság határozata

(2002. február 13.)

a Bursaphelenchus xylophilus (Steiner et Buhrer) Nickle et al. (a fenyőfa fonalférge) elterjedése elleni, Portugáliának az attól ismerten mentes területein kívüli más területeire vonatkozó ideiglenes kiegészítő intézkedéseknek a tagállamok számára történő előírásáról szóló 2001/218/EK határozat módosításáról

(az értesítés a C(2002) 472. számú dokumentummal történt)

(2002/124/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2001/33/EK bizottsági irányelvvel [1] módosított, a növényeket vagy növényi termékeket károsító szervezeteknek a Közösségbe való behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre [2] és különösen annak 16. cikke (3) bekezdésére,

mivel:

(1) Ha valamelyik tagállam úgy véli, hogy fennáll a Bursaphelenchus xylophilus (Steiner et Buhrer) Nickle et al. (a fenyőfa fonalférge) valamelyik másik tagállamból a területére történő behurcolásának közvetlen veszélye, akkor e veszély elleni védekezés céljából kiegészítő intézkedéseket hozhat.

(2) Portugália 1999. június 25-én értesítette a többi tagállamot és a Bizottságot arról, hogy a területéről származó néhány fenyőfamintát a fenyőfa fonalférgével fertőzöttnek találtak. Következésképpen a Bizottság átmenetileg felhatalmazta a tagállamokat a fenyőfa fonalférgének elterjedése elleni kiegészítő intézkedések elfogadására Portugáliának az e szervezettől ismerten mentes területein kívüli más területeire vonatkozóan. A jelenleg alkalmazandó engedélyt a 2001/218/EK határozat [3] állapítja meg.

(3) Az FVO által 2001. októberében végrehajtott további értékelésből és a Portugália által nyújtott további információkból kitűnik, hogy a mentesítési program alkalmazásának eredményeképpen a fenyőfa fonalférgének elterjedése még mindig korlátozott a körülhatárolt területen. A felmérés során azonban még találtak a fenyőfa fonalférge okozta fertőzés tüneteit mutató fákat olyan területeken, ahol ennek a szervezetnek az előfordulása korábban ismert volt.

(4) 2001. folyamán a többi tagállam által a területükről származó Abies Mill., Cedrus Trew., Larix Mill., Picea A. Dietr., Pinus L., Pseudotsuga Carr és Tsuga Carr. faanyagán, hántolt fakérgén és a növényeken végrehajtott hatósági vizsgálatok során a kiválasztott és megvizsgált minták egyikét sem találták pozitívnak a fenyőfa fonalférgének jelenlétére vonatkozóan.

(5) Emiatt Portugáliának folytatni kell a fenyőfa fonalférgének elterjedése elleni különös intézkedések alkalmazását annak kiirtása céljából. A többi tagállam számára saját maguk megvédésének céljából szükséges lehet további intézkedések elfogadása.

(6) Mivel nem érkezett olyan új információ, amely az intézkedések felülvizsgálatára okot adna, a 2001/218/EK határozat hatályát korlátozott időtartamra meg kell hosszabbítani, és ennek megfelelően módosítani kell.

(7) A biztonsági intézkedések hatását 2002. és 2003. folyamán folyamatosan értékelni kell, különösen a Portugália és a tagállamok által nyújtandó információk alapján. Ha nyilvánvalóvá válik az, hogy az e határozatban említett intézkedések nem elegendőek a fenyőfa fonalférge elterjedésének megelőzésére, vagy nem tartják be ezeket az intézkedéseket, akkor szigorúbb vagy alternatív intézkedéseket kell előirányozni.

(8) Az e határozatban előírt intézkedések összhangban vannak a Növény-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 2001/218/EK határozat a következőképpen módosul:

1. a 2. cikk első bekezdésében a "2002. február 28." helyébe "2003. február 28." lép;

2. a 4. cikk második bekezdésében a "2001. november 15." helyébe "2002. november 15." lép;

3. a 6. cikkben a "2001. december 15." helyébe "2002. december 15." lép.

2. cikk

Ennek a határozatnak a tagállamok a címzettjei.

Kelt Brüsszelben, 2002. február 13-án.

a Bizottság részéről

David Byrne

a Bizottság tagja

[1] HL L 127., 2001.5.9., 42. o.

[2] HL L 169., 2000.7.10., 1. o.

[3] HL L 81., 2001.3.21., 34. o.

--------------------------------------------------